b'\n_START_ARTICLE_\nPurkki (leikki)\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nValitaan etsij\xc3\xa4. Kun etsij\xc3\xa4 on valittu joku potkaisee pallon joka on laitettu "purkkiin" (purkki tai maahan piirretty ympyr\xc3\xa4, jota sanotaan purkiksi). Etsij\xc3\xa4 l\xc3\xa4htee pallon per\xc3\xa4\xc3\xa4n ja muut juoksevat piiloihin. Kun etsij\xc3\xa4 on hakenut pallon ja huutanut "Pallo on purkissa", "Pallo paikalla" (tai muuta vastaavaa) h\xc3\xa4n alkaa etsi\xc3\xa4 muita._NEWLINE_Jos h\xc3\xa4n n\xc3\xa4kee jonkun, h\xc3\xa4n juoksee pallolle ja siihen koskettaen huutaa n\xc3\xa4hdyn nimen, vaikkapa "Esa n\xc3\xa4hty" tai "Esan purkki". Kun etsij\xc3\xa4 on n\xc3\xa4hnyt ja huutanut n\xc3\xa4hdyn nimen, n\xc3\xa4hty ei saa en\xc3\xa4\xc3\xa4 menn\xc3\xa4 takaisin piiloon vaan pysyy purkin l\xc3\xa4heisyydess\xc3\xa4. Jos joku ehtiikin juosta pallolle ensin, h\xc3\xa4n voi potkaista sen. T\xc3\xa4ll\xc3\xb6in muut jo n\xc3\xa4hdyt pelastuvat ja voivat piiloutua taas. _NEWLINE_Jos p\xc3\xa4\xc3\xa4see pallolle ennen etsij\xc3\xa4\xc3\xa4 voi my\xc3\xb6s huutaa itselleen "suojan" ("Oma purkki!", "Suoja!", "Omat nimet!"), jolloin h\xc3\xa4n on etsij\xc3\xa4lt\xc3\xa4 suojassa kunnes muut leikkij\xc3\xa4t l\xc3\xb6ydet\xc3\xa4\xc3\xa4n tai se/ne pelaajat joilla on suojat voivat menn\xc3\xa4 kierroksen j\xc3\xa4lkeen piilon "pelastuskierrokselle" ja voivat yritt\xc3\xa4\xc3\xa4 pelastaa muut vangit. Kun etsij\xc3\xa4 on n\xc3\xa4hnyt kaikki piilossa olevat, leikki alkaa alusta ja etsij\xc3\xa4n\xc3\xa4 on ensimm\xc3\xa4isen\xc3\xa4 l\xc3\xb6ydetty._NEWLINE_Jos joku on k\xc3\xa4ytt\xc3\xa4nyt suojan toinen ei saa  k\xc3\xa4ytt\xc3\xa4\xc3\xa4 per\xc3\xa4\xc3\xa4n.\n_START_SECTION_\nKierrokset\n_START_PARAGRAPH_\nLeikkiin voidaan my\xc3\xb6s sopia kierroksia, jolloin etsij\xc3\xa4 on sama vaikkapa kolmen kierroksen ajan. Kierros vaihtuu aina kun palloa potkaistaan. Kolmannella kierroksella eli "kuolemankieroksella" se pelaaja joka n\xc3\xa4hd\xc3\xa4\xc3\xa4n ensimm\xc3\xa4isen\xc3\xa4 joutuu seuraaviksi kolmeksi kierrokseksi etsij\xc3\xa4ksi. Silloin kun kolmannella kierroksella ensimm\xc3\xa4inen on n\xc3\xa4hty ja h\xc3\xa4nen purkkinsa huudettu, huudetaan pallolla "kaikki pois piiloista" (tai jotain vastaavaa) ja aloitetaan leikki alusta.\n_START_SECTION_\nEri nimi\xc3\xa4 leikille\n_START_PARAGRAPH_\nPurkki tunnetaan eri puolilla Suomea eri nimill\xc3\xa4, vaikka s\xc3\xa4\xc3\xa4nn\xc3\xb6t ovat samat tai niiss\xc3\xa4 on vain pieni\xc3\xa4 eroja._NEWLINE_Purkki tai "pallokuoppa" tunnetaan esimerkiksi suomenkielisell\xc3\xa4 Pohjanmaalla "pallokuoppasen" nimell\xc3\xa4, J\xc3\xa4rviseudulla taasen pelataan "t\xc3\xb6ntt\xc3\xb6r\xc3\xb6ntt\xc3\xb6\xc3\xa4"  ja J\xc3\xa4ms\xc3\xa4n seudulla peli tunnetaan nimell\xc3\xa4 "r\xc3\xb6ntt\xc3\xb6". Siurossa peli tunnetaan nimell\xc3\xa4 "br\xc3\xb6ntt\xc3\xb6". Pohjois-Pirkanmaalla peli tunnetaan nimell\xc3\xa4 lekkeri._NEWLINE_J\xc3\xa4rviseudun ja etel\xc3\xa4isen Keski-Suomen nimivariaatioissa on havaittavissa jonkinlainen yhteys. Er\xc3\xa4\xc3\xa4n tietol\xc3\xa4hteen mukaan nimi "t\xc3\xb6ntt\xc3\xb6r\xc3\xb6ntt\xc3\xb6" tulee ruotsin kielest\xc3\xa4, mutta tarkempaa tietoa siit\xc3\xa4 mist\xc3\xa4 sanasta tai sanoista se on muokkautunut, ei ole.'